Guddoomiyuhu isaga hadalkiisa sii wata waxa si hufan u hogo-tusaaleeyey waajibaadka saaran qof kasta oo dhallinyaro ah oo reer Somaliland ah iyo weliba sida ay waajibka u tahay inay waayeel waanooyin dhaxalgal ah u hibeeyaan da’yarta, “Dadka waaweyn xil baa saaran oo ah inay dhallinyarada u sheegaan waayaha ay soo mareen iyo qaladaadkii ay soo galeen, talo ahaanna u tilmaamaan halka dantoodu ku jirto, dhallinyaradana waxa ku waajib ah inay qaataan hal-ku-dheggii ninkii Maraykanka ahaa ee Kenady la odhan jirey ee ah dalkayga maxaan u qabtaa ee aanay ka bilaabin muxuu dalkaygu ii qabanayaa,” ayuu yidhi murrashax Muuse Biixi Cabdi.
